New Balance á Íslandi kynnir 5 . Víðavangshlauparöð Framfara . Hlaupin eru fjögur og með sama sniði og undanfarin ár , hefjast kl. 11:00 á laugardagsmorgnum í september og október . Um tvær vegalengdir er að ræða , 1km og 4km , og hefst styttra hlaupið á undan . Öll hlaup er unnt að hlaupa á gaddaskóm . Keppnisgjald er 500 kr . Eftirfarandi eru staðsetningar og dagsetningar : 27. sep : Hljómskálagarður 4. okt : Tún við Rannsóknarmiðstöðina að Keldum 18. okt : Hælistún í Kópavogi 25. okt : Borgarspítali Stigakeppni er í flokkum karla og kvenna og veitt eru verðlaun fyrir fyrstu þrjá einstaklinga í stigakeppninni að hlaupunum loknum . Heimilt er að taka þátt í báðum hlaupum á sama degi , þá gildir betri árangur hvers hlaupara til stiga . Nánari lýsingar á hlaupaleiðum og kort . Hjómskálagarður - Kort . Hlaupinn er hringur í skóginum nálægt Bjarkargötu , með aðhlaupi og fráhlaupi að markinu sem er við litlu tjörnina . Brautin er heldur flöt en nokkuð tæknileg . Hlaupinn er 1 hringur í stutta hlaupinu en 9 í því langa . Auðvelt er að komast að Hljómskálagarðinum , bílastæði eru t.d. hinum megin við Hringbrautina . Keldur - Kort . Hlaupinn er hringur á fremsta túninu við Keldur . Brautin er mjög hæðótt . Hlaupinn er 1 hringur í stutta hlaupinu en 5 í því langa . Síðasti hringur í hvoru hlaupi er frábrugðinn að því leyti að hann er ekki kláraður heldur liggur endaspretturinn upp í miðju hringsins . Til að komast að Keldum þarf að fara eftir Stórhöfða . Bílastæði eru við túnið . Hælistún - Kort . Brautin er tiltölulega hæðótt með sandkafla og þúfukafla . Endasprettur liggur upp úr fjöru og upp stutta brekku . Hlaupnir eru 2 hringir í stutta hlaupinu og 9 í því langa . Hælistún liggur fyrir neðan Kópavogshæli og hefur áður verið notað í Víðavangshlaupi Íslands 2007 . Bílastæði eru fyrir ofan túnið . Borgarspítali - Kort . Bílastæði eru við spítalann .